Léon Bolléen laskukone
Léon Bolléen kolmipyöräinen *Voiturette*
**Léon Bollée** oli ranskalainen keksijä ja ajoneuvojen valmistaja. Hänen isänsä oli kellonvalaja ja autoilun pioneeri Amédée Bollée ja veljensä Amédée Bollée nuorempi, joka oli myös Ranskan autoteollisuuden vaikuttajia.

Jalkapalloseura Le Mans FC:n kotistadion on nimetty Léon Bolléelle.

Hồ Chí Minhin kaupungissa Vietnamissa sijaitsee *Institut International d'Informatique Léon Bollée* -tutkimus- ja koulutusinstituutti.

Laskukone
---------

Vuonna 1887 Léon Bollée alkoi tutkia mahdollisuutta yhdistää kolme sen aikaista mekaanista laskukonetta yhdeksi laitteeksi. Bolléen laskukone oli lajissaan ensimmäinen ja hän voitti sillä kultaisen mitalin vuoden 1889 Pariisin Maailmannäyttelyssä.

Ajoneuvot
---------

Vuonna 1895 Bollée perusti Le Mansiin nimeään kantavan yhtiön Automobiles Léon Bollée.

Léon Bollée oli suunnitellut kolmipyöräisen ajoneuvon, jonka 1-sylinterinen moottori sijaitsi laitteen takaosassa, kolmeportainen vaihteisto keskiosassa ja sieltä voimansiirto vetävälle takapyörälle tapahtui hihnavälitteisesti. Bolléen ajoneuvo oli ensimmäinen ranskalainen polttomoottorilla varustettu ajolaite, ja erottaakseen sen höyrykonekäyttöisistä ajoneuvoista, hän antoi sille nimen *Voiturette* (pieni ajoneuvo). Erisnimi jäi sittemmin elämään pienikokoista autoa tarkoittavana yleisnimenä. Voiturettella Léon lyhensi isänsä tekemän, 18-tuntisen matka-aikaennätyksen Le Mansista Pariisin, seitsemään tuntiin. Kevyt laite oli varsin suorituskykyinen ja kykeni saavuttamaan 60 km/h huippunopeuden. Mallia valmistettiin ja myytiin useita satoja kappaleita.

Vuonna 1899 Bollée toi myyntiin nelipyöräisen "oikean" auton.

Wrightin veljekset
------------------

Toukokuussa 1908 Wilbur Wright saapui Ranskaan. Näihin aikoihin kertomuksia amerikkalaisten lentokokeiluista pidettiin pötypuheena, mutta kymmenen viikkoa toukokuun 1908 lopusta, ensimmäinen Ranskassa tehty lento oli todellisuutta. Wrightien *Flyer A* -lentokoneen kokoonpanoa ja testejä suoritettiin toukokuun ja elokuun 1908 välisenä aikana Bolléen tehtaalla Le Mansissa. Tarjoamiensa tehdastilojen lisäksi Léon Bollée toimi Wilbur Wrightin vieraanvaraisena isäntänä. Lentokoneen testaus herätti ranskalaisessa yleisössä suurta mielenkiintoa ja innostusta. Vierailijoihin kuului Euroopan aristokraattien ylintä kastia, kuten Italian kuningatar Margherita, Espanjan kuningas Alfonso XIII ja Englannin kuningas Edvard VII. Léon Bollée otti vuosien 1908 ja -09 aikana tehdyistä lennoista 127 mustavalkokuvaa. 

Léon Bollée loukkaantui lento-onnettomuudessa vuonna 1911. Hän ei toipunut onnettomuuden aiheuttamista vammoista, koska hänellä oli myös piilevä sydänsairaus. Léon Bollée kuoli näiden seurauksena vuonna 1913.

Lähteet
-------

1. ↑  Institut international d'informatique Léon Bollée (Arkistoitu – Internet Archive)
2. ↑  IBM Archives, Léon Bollée's Arithmographe
3. ↑  3wheelers.com - Leon Bollee (Arkistoitu – Internet Archive)
4. ↑  Secretlocation.ca - 1897 Léon Bollée Voiturette[vanhentunut linkki]
5. ↑  RM Sothebys - 1896 Léon Bollée Voiturette (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Léon Bollée** Wikimedia Commonsissa

* Léon Bollée -videoita

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat

 |
|  |
| Taiteenala | 
* Musée d'Orsay
* Photographers' Identities

 |
|  |
| Muut | 
* SNAC
* IdRef

 |

 |